ΓΡΑΠΤΗ ΕΡΩΤΗΣΗ E-2029/97 υποβολή: Graham Mather (PPE) προς την Επιτροπή (13 Iουνίου 1997)

Θέμα: Διασυνοριακά συνταξιοδοτικά καθεστώτα

Ασχολήθηκα πρόσφατα, για λογαριασμό ψηφοφόρου μου, με μια υπόθεση διασυνοριακής σύνταξης. Το πρόβλημα στη συγκεκριμένη περίπτωση βρισκόταν κυρίως στο ότι η αρμόδια συνταξιοδοτική αρχή του Βελγίου είχε διακόψει την καταβολή της σύνταξης στο χήρο σύζυγο της δικαιούχου της σύνταξης, που διέμενε στο Η.Β. Η άρνηση της συνέχισης καταβολής της βελγικής σύνταξης στο χήρο δε φαίνεται να συνοδεύτηκε από καμία ένδειξη σχετικά με τους λόγους που υπαγόρευσαν τη διακοπή της και το θέμα, μετά παρέλευση ενός σχεδόν χρόνου, περιμένει ακόμη τη λύση του.

Πληροφορούμαι ότι η Επιτροπή ερευνά το θέμα των διασυνοριακών συντάξεων. Είναι σε θέση η Επιτροπή να μου πει εάν λαμβάνει μέτρα για την επανόρθωση τέτοιου είδους καταστάσεων; Φαίνεται ότι η πληθώρα των γραφειοκρατικών εμποδίων σ' ένα αποτελεσματικό σύστημα διασυνοριακών συντάξεων εμποδίζει την εύρυθμη λειτουργία τέτοιων συστημάτων. Μπορεί η Επιτροπή να μου πει εάν υπάρχουν προτάσεις σχετικά με τη δημιουργία ευρωπαϊκού οργάνου επιφορτισμένου με την επίλυση τέτοιων περιπτώσεων; Γνωρίζω ότι η Επιτροπή έχει λάβει θετικά μέτρα για να αποτρέψει την καθυστέρηση των χρηματικών καταβολών στο πλαίσιο του δικού της συστήματος πληρωμών. Μπορεί η Επιτροπή να τοποθετηθεί πάνω στο εάν θα ήταν δυνατόν να καταφύγει στην προσέγγιση αυτή για την επίλυση ανάλογων προβλημάτων των κρατών μελών;

Απάντηση του κ. Flynn εξ ονόματος της Επιτροπής (14 Ιουλίου 1997)

Η Επιτροπή γνωρίζει το πρόβλημα που θέτει ο κ. βουλευτής καθώς αφορά την εφαρμογή των κανόνων σχετικά με την αποφυγή της σώρευσης μιας παροχής με άλλες παροχές κοινωνικής ασφάλισης. Οι κανόνες αυτοί υφίστανται στη βελγική νομοθεσία αλλά και στην κοινοτική, κυρίως δε στον κανονισμό του Συμβουλίου (ΕΟΚ) 1408/71 ((Ενημερωμένη έκδοση αυτού του κανονισμού εγκρίθηκε από τον κανονισμό του Συμβουλίου (ΕΚ) 118/97 της 2.12.1996, ΕΕ L 28 της 30.1.1997. )).

Ωστόσο, οι πληροφορίες που παρέχονται στο πρώτο μέρος της ερώτησης είναι πολύ γενικές για να επιτρέψουν στην Επιτροπή να ελέγξει εάν τηρήθηκε η κοινοτική νομοθεσία στη συγκεκριμένη αυτή περίπτωση. Η Επιτροπή καλεί τον κ. βουλευτή να υποβάλει περισσότερες λεπτομέρειες σχετικά με την υπόθεση ώστε η Επιτροπή να τις εξετάσει με βάση το κοινοτικό δίκαιο.

Όσον αφορά τα γραφειοκρατικά εμπόδια στις διασυνοριακές πληρωμές, η Επιτροπή πιστεύει ότι πρέπει να αντιμετωπίζονται αρχικά από τα κράτη μέλη.

Η Επιτροπή πρότεινε πρόσφατα ((ΕΕ C 341 της 13.11.1996. )) νέες διατάξεις με σκοπό τη διευκόλυνση και συντόμευση των διοικητικών διαδικασιών ώστε να ενισχύσει τον αντίκτυπο του πολυετούς προγράμματος Τηλεματικής για την κοινωνική ασφάλιση (TESS). Το πρόγραμμα αυτό αναμένεται να βελτιώσει τις διαδικασίες για τη θεμελίωση δικαιωμάτων καθώς και τη χορήγηση και πληρωμή παροχών κοινωνικής ασφάλισης. Στο πλαίσιο του προγράμματος αυτού χρηματοδοτήθηκαν διάφορα προγράμματα για την ανάπτυξη της ηλεκτρονικής ανταλλαγής πληροφοριών μεταξύ των οργανισμών κοινωνικής ασφάλισης στα κράτη μέλη. Ένα δοκιμαστικό πρόγραμμα για την ηλεκτρονική ανταλλαγή πληροφοριών στον συνταξιοδοτικό τομέα έχει προγραμματιστεί να ξεκινήσει τον Ιούνιο του 1997 με συνεργασία οργανισμών που εδρεύουν στη Γερμανία, την Ισπανία, τη Γαλλία, την Ιρλανδία, την Ιταλία και το Ηνωμένο Βασίλειο και αναμένεται ότι η στροφή αυτή από την ανταλλαγή πληροφοριών μέσω χαρτιού σε ανταλλαγή πληροφοριών μέσω ηλεκτρονικών δικτύων θα επιτρέψει μια σημαντική ελάττωση του χρόνου που χρειάζεται για την ρύθμιση συνταξιοδοτικών αιτήσεων και αιτήσεων πληρωμών.